text: Laomedon un fil aveit,
   Qui riche e sage e pro esteit :
   PageV01P146
   Icil ert apelez Prianz,
   De sa femme aveit uit enfanz.
   En ost esteit loing del païs,
   Ou sis pere l’aveit tramis :
   Un chastel aveit asegié.
   Quant il li fu dit e noncié
   Que Troie esteit e la contree
   Tote arse e destruite e robee,
   E sis pere ocis e sa mere
   E ses sorors e tuit si frere,
   Fors une, dont ert grant domage,
   Qu'en esteit menee en servage ;
   Quant la novele fu seüe
   E Priamus l'ot entendue,
   S’il ot dolor, nus nel demant :
   Rien que vesquist n'en ot si grant.
   Assez plora e fist grant duel :
   Iluec vousist morir, son vuel.
   Mout a son pere regreté
   E sa valor e sa bonté :
   « Laomedon, chier pere, sire,
   PageV01P147
   « Tant a mon cuer mis en grant ire
   « Qui vos a mort, ja mais nul jor
   « Ne porrai vivre senz dolor.
   « Onc mais ne fu faiz teus outrages :
   « Meie est la honte e li damages;
   « Poi pris e aim tote ma vie.
   « Haï! bone chevalerie,
   « Come estes morte en poi de tens !
   « Bien devreie perdre le sens :
   « Tenir se deit por confondu,
   « Qui tel damage a receü.
   « Haï! la noble gent de Troie,
   « De vos parti a si grant joie !
   « Come estes a honte eissilliee,
   « Morte e ocise e detrenchiee !
   « Franches dames, franches puceles,
   « Tant par a ci freides noveles !
   « Tant sont malement departi
   « De vos vostre riche mari!
   « Voz fiz, voz freres, voz nevoz
   « E voz amis les beaus, les proz,
   « Toz les ont li Grezeis ocis
   PageV01P148
   « E eissillié le bel païs.
   « Tote ont destruite la contree
   « E ma soror en ont menee :
   « Bien sai vilment la tendra cil
   « Qui l'en a menee en eissil.
   « Ha ! las, com puis de duel morir!
   « E coment puis jo ço sofrir ?
   « Com porrai jo mais joie aveir ?
   « S'eüsse force ne poëir
   « Coment j'en preïsse venjance,
   « Ço me donast grant alejance ;
   « E se Deu plaist, ainz que jo muire,
   « Lor cuit jo tant forfaire e nuire
   « Dont il avront assez que plaindre :
   « Ne puet la chose anceis remaindre. »
   Ses genz mande, ne tarja plus,
   Tant come il en puet aveir plus,
   E ses veisins e ses amis,
   Si chevauche vers son païs.
   PageV01P149
   Sa femme ovuec sei en mena,
   Que aveit a non Ecuba.
   Bele dame ert, proz e vaillanz,
   Si aveit del rei uit enfanz,
   Les cinc vaslez, lez treis meschines :
   Dignes fussent d'estre reïnes.
   Hector ot non li ainz nez fiz :
   Onques plus proz ne fu norriz;
   Tant fist de sei, tant ot bonté,
   Toz jorz en sera mais parlé.
   Li autre après ot non Paris :
   Cil fu mout beaus e de grant pris.
   Li tierz ot non Deïphebus,
   E li quarz après Helenus :
   Cil fu devins, deviner tot ;
   Mout par fu sages, grant sen ot.
   Li quinz Troïlus aveit non :
   Gent ot le cors e la façon,
   Trop fu de grant chevalerie;
   Assez sera avant oïe
   PageV01P150
   La merveille qu'il fist de sei ;
   Cil ot le pris de maint tornei.
   Des treis filles ot non l'ainz nee
   Andromacha : mout fu senee,
   Mout fu bele, mout fu corteise,
   Mout ama honor e proëise.
   Cassandra ot non cele après :
   De deviner sot cele adès.
   Polixena fu la puis nee :
   Mais a Troie n’en la contree,
   Ço vos di bien de verité,
   N'ot onc femme de sa beauté.
   Ço dit l'Escriz, que trente enfanz
   Aveit ancor li reis Prianz,
   Qui esteient bon chevalier,
   Mais n'erent mie de moillier.
   O tant de gent com li reis ot,
   Vint a Troie come il ainz pot.
   La cité trova eissilliee
   E la gent morte e detrenchiee;
   Tot trova ars, guast e fondu,
   Robé, maumis e abatu ;
   PageV01P151
   Onc n'i trova meison entiere,
   Ne tor ne temple ne maisiere.
   Les premerains treis jorz plorerent,
   Que de viande ne gosterent.
   Por les ames de lor amis,
   Qui aveient esté ocis,
   Firent as deus granz sacrefises,
   Si com dreiz ert, e granz servises.
   Après, ne tarja pas grantment,
   Prist conseil Prianz o sa gent
   Que la cité restorereit,
   Meillor e plus grant la fereient,
   E plus defensable e plus fort,
   Qu'il ne criengent orgueil ne tort
   Ne mauvoillance de veisin,
   Ne vers rien ne seient aclin,
   Ne de Grezeis n'aient dotance :
   Après porront prendre venjance
   Del damage qu'il lor ont fait.
   Ne firent mie trop lonc plait :
   Ovriers quistrent, assez en orent
   E, a l’anceis qu'il onques porent,
   Comencierent le marbre a traire
   PageV01P152
   E la cité tost a refaire.
   Ço truevent bien li cler lisant,
   E ancore est aparissant,
   C’onques en terre n’ot cité
   Que la resemblast de beauté
   Ne de grandor ne de largece
   Ne de plenté ne de richece.
   Riche i sont fait li fondement
   E l’uevre que desus s’estent :
   Mout la troverent deguastee,
   Mais cent tanz mieuz l’ont restoree ;
   Mout la refirent bele et gente.
   Mout i mist Prianz grant entente :
   Mout la fist clore de bons murs
   De marbre hauz, espès e durs ;
   Mout en erent haut li terrier.
   Al meins le trait a un archier,
   Aveit granz tors tot environ,
   Faites de chauz e de sablon.
   De marbre fin e de liois
   Jaunes e verz, indes e blois,
   PageV01P153
   En esteient tuit li quarrel,
   Mout bien entaillié a cisel.
   En plusors lieus ot fortereces,
   O chaafauz e o bretesches,
   Sor granz motes en haut levees,
   De granz fossez avironees.
   Teus mil maisons i ot e plus
   A reis, a contes e a dus,
   La meins fort n’eüst pas dotance
   De tot l’empire al rei de France.
   La gent des terres environ
   E de tote la region
   I ert tote atraite e venue :
   Poplee l'ont e si vestue
   Que treis jornees senz devise
   Durot e mout plus la porprise.
   Mout en erent beles les rues
   E de riches meisons vestues ;
   Mout i aveit de beaus palais :
   Si riches ne verreiz ja mais.
   En tote Troie n’ot bordel
   PageV01P154
   Ou eüst pierre ne quarrel
   Se de marbre non entaillié.
   Ja nus hom n'i moillast son pié,
   Quar les rues erent voutices,
   Les unes as autres jointices :
   Desoz erent pavementees,
   Desus a or musique ovrees,
   De l’une part sist Ylion,
   De Troie le maistre donjon.
   Cel fist Prianz a son ues faire,
   E si vos puet om bien retraire,
   Onques ne fu faiz autreteus
   Par nul home qui fust charneus.
   El plus haut lieu de Troie sist :
   Trop fu maistre cil qui le fist.
   Sor une roche tote entiere,
   Que fu tailliee en tel maniere
   Que a compas tot a roont
   PageV01P155
   S’estreigneit auques jusqu'a mont, —
   N'esteit si estreiz de desus,
   Cinc cenz teises n’eüst e plus, —
   Iluec fu Ylion asis,
   Dont om sorvit tot le païs.
   Si esteit hauz, qui l'esguardot,
   Ço li ert vis e ço cuidot
   Que jusqu'as nues ateinsist:
   Onques Deus cel engin ne fist
   Qui i poüst estre menez
   Par nul home qui onc fust nez.
   De marbre blanc, inde, safrin,
   Jaune, vermeil, pers e porprin
   Erent asis en tel maniere
   Tuit li quarrel de la maisiere.
   Ensi come il divers esteient,
   Por les colors ques departeient,
   Si erent les uevres diverses
   A flors a oiseaus e a bestes.
   PageV01P156
   Azur ne teint ne vermeillon
   N'i aveit se de marbre non.
   D'or esmeré e de cristal
   Erent ovré li fenestral.
   N’i ot chapitel ne piler
   Que l’om ne feïst tresgeter
   Tot d'uevre estrange e deboissiee
   E a cisel bien entailliee.
   Riche furent li pavement:
   Assez i ot or e argent.
   Dis estages larges e lez,
   Beaus e bien faiz e bien ovrez,
   I trovot l'om dès le premier,
   Ainz que l'om fut sus al derier.
   Les batailles e li crenel
   Furent tuit ovré a cisel.
   Images de fin or entieres
   Ot mout asis par les maisieres.
   Quant achevez fu Ylion,
   PageV01P157
   Mout par fu de riche façon ;
   Mout sist en orgoillose place,
   Tote rien par semblant manace :
   Manacier puet, que rien ne crient,
   Se devers le ciei ne li vient.
   Toz l'empires, tote lo gent,
   Qui sont desci qu'en Oriënt,
   N’i forfereient une pome :
   Trop par fu forz, ço est la some.
   Une sale fist Priamus
   De marbre fin e de benus :
   Riche fu mout l’entableüre
   E plus riche la coverture ;
   Mout ot asis de riches pierres
   En plusors lieus par les maisieres ;
   Mout par fu grant, mout par fu lee
   E mout fu richement ovree.
   Onc ne fu veüz pavemenz
   Teus come cil fu ne si genz :
   Tant i ot des uevres levees,
   PageV01P158
   Ne sai com furent porpensees,
   A l’un des chiés fu faiz li deis.
   Ou mangera Prians li reis :
   Les tables i sont arengiees,
   Ou mangeront ses granz maisniees.
   En l'autre chief, de l’autre part,
   Par grant conseil e par grant art,
   Fist faire li reis un autel,
   Onques nus hom ne vit itel:
   Ensi com Daires le retrait,
   D’estrange richece l'ot fait;
   Onques ne pot estre seü
   Demi l’aveir qui mis i fu.
   L'image al deu qu'il plus creeient,
   Ou il greignor fiance aveient, —
   C’ert Jupiter li deus poissanz, —
   Cel fist faire li reis Prianz
   Del meillor or qu'il onques ot
   Ne que il onques trover pot.
   Grant seürté e grant fiance
   I aveient e atendance,
   Que par ço fussent defendu,
   PageV01P159
   Ne ja ne fussent mais vencu,
   Ne mais destruite lor contree:
   Mais n'ert pas tel la destinee.
   Chambres voutices o forneaus,
   Verrieres, clostres e praeaus,
   Fontaines, puiz i ot adès :
   Eve preneient assez près.
   Quant li mur furent achevé,
   Qui clostrent tote la cité,
   Onc si riche, si com jo truis,
   Ne furent fait ne ainz ne puis.
   Sis portes i ot solement,
   Se li autors ne nos en ment.
   Ço dit Daires, qui n'i faut pas,
   L'une ot non Antenoridas;
   La seconde, que ert après,
   Apelot om Dardanidès;
   La tierce apelent Ylia;
   PageV01P160
   La quarte raveit non Ceca ;
   La quinte resteit apelee
   Par non, ço sai de veir, Tymbree,
   E cil qui a dreit l'apelerent
   La siste Trojana nomerent.
   Richent furent mout li portal ;
   Sor chascune ot tor principal
   Haute e espesse e defensable.
   N'i ot si povre conestable,
   Cuin fust balliee la menor :
   Mil chevaliers n'ait de s'onor,
   Et de rentes al plus eschars
   Plus de vaillant set mile mars.
   Que serait ço que jo direie ?
   De folie me penereie :
   Ne sereit pas sempres oïe
   Solement la disme partie
   Des merveilles e des façons
   Des murs, des tors e des donjons;
   Enuiz sereit de l'escouter,
   PageV01P161
   E mei graindre del reconter.
   Ço est la fin : nus hom vivanz
   Ne vit si riches ne si granz.
   Quant Ylion fu achevez
   E Troie la riche citez,
   Grant joie orent, mout furent lié ;
   Mout ont as deus sacrefiié.
   Gieus establirent e troverent,
   Ou mainte feiz se deporterent ;
   Onques ne fu riche maistrie
   N’afaitemenz ne corteisie,
   Dont l’om eüst delit ne joie,
   Que ne trovassent cil de Troie :
   Eschec e tables, gieu de dez
   I furent, ço sacheiz, trovez,
   E mainte autre uevre deportable,
   PageV01P162
   Riche e vaillant e delitable.
   Quant li reis Prianz ot ço fait
   E de ses uevres a chief trait,
   Sa cité vit fort e entiere
   E sa terre riche e pleniere,
   Tens fu e lieus, ço li fu vis,
   De requerre ses enemis :
   Ne pot obliër por nul plait
   Le damage qu'il li ont fait
   De son pere e de sa ligniee,
   Qu’il orent morte e eissilliee.
   Jor a asis de parlement :
   Le mieuz i manda de sa gent.
   Si fil i furent tuit fors un :
   Bon chevalier ot en chascun.
   Hector ot tramis senz essoine
   Es granz parties de Pannoine
   Lor grant afaire porchacier
   E a eus le regne aleier.
   O les autres qu’ot assemblé,
   Qui sage furent e sené,
   PageV01P113
   Se conseilla, come il dut faire.
   Oëz qu’il lor prist a retraire :
   « Seignor », fait il, « entendez mei,
   « Vos qui m'amez par dreite fei.
   « Bien savez la mesaventure
   « E la laide desconfiture
   « Que li Grezeis, par lor outrage,
   « Firent de nostre bon lignage.
   « Mon pere ocistrent : par nul fuer
   « Ne m'en istreit l'ire del cuer,
   « Ne ne fera ja mais nul jor,
   « Se jo n’en puis prendre retor.
   « Ma soror ai en lor contree,
   « Qu’uns vassaus a asoignantee,
   « Ne la deigne prendre a moillier :
   « Peser m’en deit e enuier.
   « Trop est grant honte e lait damage
   « Que fille a rei est en servage :
   « Jo i ai honte grant e lait.
   « Qu'en direie? Tant nos ont fait,
   PageV01P164
   « Ja ne devons grant joie aveir,
   « Desci que Deus nos laist veeir
   « Le jor que lor poissiens merir
   « Ço dont tant les devons haïr.
   « Fort vile avons e bien guarnie
   « E de plusors parz bone aïe.
   « Mout fust bien tens de guerreier :
   « Ja nel loasse a porloignier,
   « Ne fust por ma soror raveir.
   « Mais primes nos covient saveir
   « Se por nul plait la nos rendront,
   « Car mout me peise que il l’ont.
   « Manderai lor qu'il la me rendent,
   « E puis après, s'il la contendent,
   « A vos trestoz e a mes fiz,
   « Que ne seie del tot honiz,
   « Prendrai conseil del guerreier,
   « O del haster, o del targier. »
   Li fil le rei e si feeil
   Tindrent a mout buen cest conseil :
   PageV01P165
   Nus ne porreit meillor doner.
   Li reis en a fait apeler
   Un suen conte, riche baron,
   Mout de grant sen e de grant non.
   Cointes ert, riches e senez,
   Antenor esteit apelez;
   Mout sot de plait, mout sot de leis.
   Mout bonement li dist li reis
   Que la l’en estoveit aler
   Sa soror querre e demander.
   « Ne sai », fait il, « cui enveiasse,
   « Sire Antenor, se vos laissasse :
   « N’i puis nul meillor enveier.
   « Ore pensez de l’espleitier.
   « A ceus dites qui furent ça,
   « S'il me rendent Esiona,
   « Ja ne m'orront puis tenir conte
   « Del lait, del tort ne de la honte
   « Qu’il firent d’ocire mon pere,
   « De mes sorors ne de ma mere.
   « Li sole quier jo e demant :
   PageV01P166
   « Honte ai qu'on la tient a soignant.
   « Metez i or norme e poëir
   « Coment nos la poissiens aveir :
   « Mout en serai liez e joios,
   « S'amener l’en poëz o vos. »
   Fait Antenor : « Co sacheiz bien,
   « Por message n’i perdreiz rien :
   « Dès que jo la en dei aler,
   « Ne quier targier ne demorer. »
   La parole est remese a tant.
   Le soir, quant vint a l'anuitant,
   Fu la nef bien apareilliee,
   Que tost fu del port essaiviee.
   A espleit sigla a la lune :
   Bon vent li a doné Fortune.
   Siglé ont ensi la semaine :
   Onc n'i sofrirent mal ne peine.
   A Manese pristrent port dreit,
   Ou Peleüs li reis esteit :
   PageV01P167
   La cité fu soë demeine.
   Danz Antenor o ceus qu'il meine
   Vindrent a lui, quis herberja
   E treis jorz bien les sojorna,
   Tant qu'il se prist a merveillier
   Saveir que veneit espiier
   Antenor, qui mot ne li sone
   Ne de neient ne l'areisone.
   Mout se merveille qu'il a quis
   En la terre ne el païs.
   Vers Troïens n'ot nule pais,
   Ne ne cuidot aveir ja mais :
   Demanda li qu'il veneit querre
   En la contree n’en la terre.
   Fait Antenor : « Co est bien dreiz
   « Que jol vos die e quel sacheiz.
   « Ço vos mande Prianz li reis,
   PageV01P168
   « A tei e as autres Grezeis,
   « Que mout li estes tuit mesfait :
   « Grant tort e grant honte e grant lait
   « Feïstes de son pere ocire ;
   « A duel, a mal e a martire
   « Livrastes tote la contree.
   « Quant l'eüstes arse e robee,
   « Sin amenastes sa soror,
   « Qu’i est a trop grant deshonor.
   « En soignantage la tient cil
   « Qui l’en amena en eissil :
   « Grant honte en fait Priant le rei.
   « Or si te mande e dit par mei
   « Que sa soror aveir li faces :
   « II ne te fait autres manaces,
   « Mais qui en pais la li rendra,
   « En bone pais la recevra.
   « Il n'a talent d'el demander :
   « Ja ne l'orreiz de plus parler.
   « Vers vos eüst mout a requerre,
   PageV01P169
   « Mais ja par lui n’en sordra guerre,
   « Noise ne tençon ne meslee,
   « Se sa suer li est aquitee. »
   La parole entent Peleüs :
   Si fu iriez qu’il ne pot plus.
   Por ço qu’auques vers lui pendeit
   La requeste que cil faiseit,
   Dist li que ço seüst il bien,
   Par lui n’espleitereit il rien :
   « Jo n’ai », fait il, « de ço que faire :
   « Por poi que ne vos faz desfaire.
   « Se danz Prianz, cui tiens a rei,
   « En enveiot ja mais vers mei,
   « Estrangement le comparreit
   « Toz li premiers qui i vendreit.
   « Or vos metez tost a la veie,
   « Si guardez ja mais ne vos veie,
   « N’en ma terre plus n’arestez :
   « Guardez mais n’i seiez trovez.
   PageV01P170
   « Si me doint Deus honor e joie,
   « Ja mais ne reverriëz Troie. »
   Antenor n'i fist plus demore,
   A sa nef vint en mout poi d’ore ;
   N’i a un sol qui ne se hast.
   La veile traient sor le mast :
   Mout s’esjoïrent cil dedenz,
   Quant enz se fu feruz li venz ;
   Onc ne furent seür de mort
   Tant qu’esloignié furent del port,
   Lez le rivage de Boëce,
   Qui siet es parties de Grece,
   S'en passerent un bien matin ;
   Onc ne pristrent cesse ne fin
   Desci qu’as porz de Salemine.
   Sor le rivage, en la marine
   S'en eissirent defors al plain :
   La nuit suefrent jusqu'al demain.
   Demandé orent e enquis
   PageV01P171
   Se Telamon ert el païs;
   E om lor dist qu'en la cité
   Aveit grant piece demoré :
   « Qui besoing a d'o lui parler
   En la vile le puet trover. »
   Antenor gent s'apareilla,
   A merveilles bel s'atorna ;
   Mout richement son cors vesti,
   E si compaignon autresi.
   Puis sont es palefreiz monté.
   Ne furent pas trop esfreé :
   Ja a cel tens reguart n'eüst
   Nus messages, qui que il fust.
   Par mi la vile chevauchierent
   L’ambleüre : tant espleitierent
   E tant quistrent e demanderent
   Rei Telamon qu’il le troverent.
   Delez la sale en un herbier,
   Desoz l’ombre d’un olivier,
   Descendirent cil que vos di.
   PageV01P172
   Ja esteit bien près de midi :
   Delez la tor, en uns vergiez,
   Lor fu Telamon enseigniez ;
   Par un guichet les i menerent
   Trei chevalier que il troverent.
   Sor un feutre d’un paille bis
   Jut en l’ombre d'un ciparis.
   Nen ert pas sous cele feiee :
   Cent chevaliers de sa maisniee
   Aveit o lui riches e beaus ;
   De lui teneient lor chasteaus.
   Antenor fu sages parliers :
   « Sire, nos somes messagiers.
   « Par mer nos a a tei tramis
   « Prianz li reis en cest païs.
   « Nel laisserai que nel te die :
   « Par mei te mande mout e prie
   PageV01P173
   « Que tu li rendes sa soror,
   « Que as ja tenue maint jor.
   « Fille a rei est, de grant parage :
   « Ne la deis plus en soignantage
   « Tenir n’aveir, quar trop est lait.
   « Rent li, si avras mout bien fait :
   « Ancor sereit bien mariee,
   « S’il la raveit en sa contree. »
   Telamon art e esprent d’ire,
   De mautalent prist a sozrire :
   « Vassaus », fait il, « o vostre rei
   « N'ai rien a faire, n’il o mei ;
   « Ne sai qu'il est, onc nel conui,
   « Ne rien ne fereie por lui.
   « Ço sai jo bien qu'a Troie alames
   « Por un tortfait, que nos venjames :
   « Por ço que j’i entrai premier,
   « Me rendirent itel loier,
   « Une pucele fille al rei :
   « Icele en amenai o mei.
   « Tenue l’ai, tenir la vueil,
   PageV01P174
   « Quar mout est franche senz orgueil.
   « Amer la dei e tenir chiere :
   « Bele est e sage a grant maniere.
   « De ma victoire est guerredon,
   « Qu’ensi le voustrent li baron :
   « Par grant proëce la conquis.
   « De ço ai bien mon conseil pris,
   « Que ja nul jor ne la rendrai,
   « Tant com jo sains e vis serai.
   « De ma victoire fu loiers :
   « Ja ne serai puis chevaliers,
   « Que vos ne autre l’en meneiz.
   « N’i enveit il pas autre feiz,
   « Quar assez tost le comparreit
   « Toz li premiers qui i vendreit.
   « A vos meïsme di jo bien
   « Que vos guardeiz sor tote rien
   « Que en cest païs n’aresteiz,
   « Isnelement vos en railleiz :
   PageV01P175
   « Pesera mei d’ore en avant,
   « Se jo vos i truis sojornant. »
   Antenor e si compaignon
   Ne firent mie lonc sermon :
   Dreit a lor nef s'en repairierent,
   En mer parfonde s’esloignierent.
   Dreit vent orent e bon oré :
   Del lonc de la mer ont siglé,
   Dreit en Achaie sont venu;
   Iluec pristrent port e salu.
   Conreerent sei gentement,
   E senz autre porloignement
   Ont Castor e Pollus tant quis
   Qu’il les troverent el païs.
   Antenor lor a dit tres bien
   Son message, n'i laissa rien :
   « Seignor », fait il, « Prianz vos mande
   « E par mei vos dit e comande
   « Que sa soror li faceiz rendre;
   « E se mis sire vueut dreit prendre
   PageV01P176
   « De vos, si en seit uns jorz pris :
   « Trop avez esté enemis.
   « Buene en sereit la benestanee :
   « Trop a duré la mauvoillance. »
   Castor e Pollus respondirent
   Qu'onques a Priant tort ne firent :
   « Mais co set om certainement
   « Que sis pere premierement
   « Forfist vers nos e vers les noz,
   « Dont damages vint puis as voz.
   « Laomedon le comença,
   « Qui laidement le compara;
   « E qui de rien nos en apele
   « Ne nos puet aporter novele
   « Dont meins nos seit. Nos ne preison
   « Ceus de Troie se petit non :
   « Mieuz amons nos lor mauvoillance
   « Que estre o eus en benestanee ;
   « E qui ça vos en enveia
   « De petite amor vos ama.
   PageV01P177
   « Voz genz ne les noz ne sont une
   « N'ensemble n'ont nule comune.
   « Ne volons que ça nus en vienge :
   « Iço que chascuns a, ço tienge.
   « Metez vos or tost el repaire,
   « Quar tote honte e tot contraire
   « Vos fereit l'om, ço sacheiz vos :
   « Ja n’en sereit parlé o nos.
   « E quant vos ça preïstes port,
   « Mout dotastes petit la mort. »
   Antenor entent le respons,
   Qui ne li fu ne beaus ne bons :
   Mout li est tart qu’il seit ariere,
   Quar mout li font cil laide chiere.
   Senz congié prendre s'en retorne,
   Iriee chiere fait e morne.
   En lor nef entrent, si s'en vont :
   O dreite bise cui il ont
   PageV01P178
   Ont tant nagié e tant siglé
   Que a Pile sont arivé.
   Li dus Nestor en esteit sire,
   Qui mout ert fel e de grant ire :
   De ses armes esteit mout proz
   E uns des plus vaillanz de toz.
   Mout ert bien de sa terre sire,
   Poi li esteit d'un home ocire :
   Maint en aveit o ses mains mort,
   Qui ne li faiseient nul tort.
   Mout ert engrès e de put aire,
   E mout li ert poi de mal faire.
   Antenor a tant dit e fait,
   Son message li a retrait
   Tot mot a mot : rien n'i oblie,
   Que bien ne li recont e die
   Ço que Prianz li encharja ;
   Onques por paor nel laissa.
   Nestor le reguarde en travers,
   D'ire devint pales e pers :
   PageV01P179
   « Fiz a putain, » fait il, « bastarz,
   « Por poi des ieuz ne vos desfaz.
   « Par cui congié, par cui otrei
   « Vos osastes metre sor mei?
   « Por poi jo ne vos faz desfaire
   « O vilment a chevaus detraire.
   « Vers vostre rei hontos, mauvais,
   « Ne querrai ja jor aveir pais.
   « Sis pere, li chaitis dolenz,
   « A mout grant tort laidi noz genz,
   « Qui rien mesfait ne li aveient
   « N’en sa terre ne forfaiseient :
   « E cuidereit or vostre sire
   « Vengier la mort e le martire
   « Que nos feïmes des chaitis,
   « Quant destruisimes le païs !
   « Cuidereit nos il faire acreire
   « Qu'amor ne pais nos tenist veire ?
   « Dahé ait hui la soë amor
   PageV01P180
   « Ne qui s'i fiera nul jor!
   « De grant folie se porpense :
   « N’a pas l'aveir ne la despense
   « Dont vers nos puisse forceier
   « Ne dous meis de l’an guerreier.
   « Tot quant qu'il a ovré e fait,
   « S’il ne se guarde de fol plait,
   « Li avrons tost ars e guasté.
   « Guardez que ne seiez trové
   « Demain en la cité de Pile ;
   « Eissez vos en tost de la vile,
   « Quar il n’est genz cui jo tant hee
   « Com ceus de la vostre contree.
   « Dahé ait qui les amera
   « Ne qui ja o eus pais avra ! »
   Antenor n'esteit pas seürs :
   Mout vousist estre fors des murs.
   Bien veit qu'il vait querant folie :
   Por poi sor lui n’est revertie.
   A la nef vint plus tost que pot;
   PageV01P181
   O itel vent come il i ot
   S’est tost de la terre esloigniez :
   Or voudroit estre repairiez.
   Ja ne prendra mais port, son gré,
   Desci qu'a cel seit arivé
   Dont il mut. Bien treis jorz entiers
   Lor a duré uns granz tempiers :
   Mout fu la mer neire e hisdose,
   Oscure e laide e tenebrose.
   Grant paor ot, mout se demente
   Antenor por la grant tormente :
   Li venz e la mer le desfie,
   N’a esperance de sa vie.
   Cil de la nef gisent a denz,
   Mout se claime chascuns dolenz :
   Ja n'en cuida uns eschaper.
   PageV01P182
   Mout lor fu fort a endurer :
   A grant dolor e a grant peine,
   Ainz que trespassast la semaine,
   Ariverent en lor païs.
   Grant joie en fu a lor amis :
   Li reis e li baron de Troie
   Les reçurent a mout grant joie.
   Par les temples Antenor va,
   Mout doucement les deus ora;
   Un sacrefise lor ofri,
   Por ço que de mort l'ont guari.
   Après est el palais venuz.
   Ne se fist pas taisanz ne muz :
   Oiant le rei, oiant ses fiz,
   Oiant cent chevaliers esliz,
   A tot conté e tot retrait,
   Com faitement il aveit fait,
   E dist : « Por poi que cist messages
   « Ne m’est tornez a granz damages.
   « Tant par nos heent cil de la,
   « Ja mais n’ameront ceus de ça.
   PageV01P183
   « A Peleüs alai premier,
   « Cui mout trovai enrievre e fier.
   « Sacheiz mout en failli petit,
   « Quant mon message li oi dit,
   « Qu'il ne me fist deshonorer.
   « Comença mei a congeër
   « Mout laidement de son païs :
   « Ja ne sereit, ço dist, amis
   « A ceus de Troie nul jor mais,
   « N'o eus n’avreit triue ne pais.
   « O lui ne poi jo al trover.
   « Puis me remis ariere en mer :
   « Telamon quis e demandai
   « Tant que a peine le trovai.
   « De par vos li dis e requis,
   « Mout m'en penai e entremis,
   « Qu'il vos rendist vostre soror,
   « Car tenue l'aveit maint jor.
   PageV01P184
   « Cui chaut? Assez me foleia
   « E vos meïsme laidenja :
   « Por vos, ço dist, rien ne fereit,
   « Ne bien, ne mal, ne tort, ne dreit.
   « Pollus me redist autretel,
   « Mout me laidi en son ostel ;
   « Mout me fist mauvais acoilleit
   « E dist que Troïens haeit :
   « Ne fereit por vos nule rien,
   « Ço dist, ne que por un vil chien :
   « Nos i atendisseiz vos mie.
   « Assez me dist honte e folie.
   « Jo sofri tot o morne chiere,
   « Puis me remis en mer ariere.
   « Nestor quis tant qu’a lui parlai,
   « Vostre message li contai.
   « Cui chaut ? quar il me dist tres bien
   PageV01P185
   « Sire, que nos amot de rien.
   « Des dous ieuz me voleit desfaire,
   « O vilment a chevaus detraire ;
   « Manaça vos a eissillier
   « Et tote Troie a trebuchier.
   « Onc, ço sacheiz, jor ne conui
   « Nesun plus orgoillos de lui,
   « Ne plus pervers, ne plus sorfait.
   « Que vos en fereie lonc plait ?
   « Ne vos prisent ne ne vos aiment,
   « Ne ceus qui de part vos se claiment.
   « Nos i poëz de rien fiër,
   « Ainz vos estuet d’eus a guarder.
   « Il resevent, ço sacheiz bien,
   PageV01P186
   « Que vos ne les ames de rien.
   « Prenez conseil qu’en devez faire
   « Tel dont vos poisseiz a chief traire
   « Al pro de vos e a l'onor;
   « Quar ço nos diënt li autor :
   « Qui grant chose vueut envaïr,
   « La fin a qu’il en deit venir
   « Deit esguarder, se il est sages,
   « Que n'en vienge honte e damages, »
  